Gelowiges in Irak laat hoop voortduurVian het eerstehandse ervaring van die voortdurende oorloë en konflik in Irak (Foto verskaf deur Geopende Deure) Christene wat in Irak woon, word elke dag deur onsekerheid in die gesig gestaar. Bo en behalwe die oorloë in hierdie land, waar daar die afgelope eeu nie een dekade van vrede was nie, moet hulle ook vervolging en ontworteling trotseer – alles omdat hulle in Jesus glo. Groot dele van die land is tussen 2014 en 2016 deur ekstremiste van die sogenaamde Islamitiese Staat van Irak en Sirië (Isis) beset. Duisende Christene moes vlug omdat Isis vasbeslote was dat daar geen plek vir gelowiges onder hul bewind is nie. Die lewe was ondraaglik vir dié wat agtergebly het, want hulle is dikwels doodgemaak of as slawe gebruik. Talle Christene wat gevlug het, het besluit om terug te keer nadat Isis in 2016 omvergewerp is – net om te ontdek dat hul huise en kerke geplunder of vernietig is. Al hierdie swaarkry het diep letsels gelaat en veroorsaak dat baie Irakiërs vandag nog aan traumaverwante simptome ly. ŉ Daaglikse stryd om oorlewing Vian (35) van Al Kosh is een van talle Christene wat die aanvalle en konflik eerstehands ervaar het. Sy vertel: “Oorloë en konflik was deel van my daaglikse lewe. Hoewel ons dorp nie deur Isis ingeneem is nie, was dit baie naby aan die gevegsfront. Daar was al soveel gewelddadige voorvalle en trauma in my leeftyd dat ek dit nie eens meer kan tel nie. My tasse was altyd gepak en ek was voortdurend gereed om te vlug. “Ek het naderhand aan God se bestaan begin twyfel en gewonder hoe daar soveel lyding, marteling en ontworteling kon wees as Hy regtig bestaan het. Ek kon God se teenwoordigheid te midde van al hierdie swaarkry egter eers begin raaksien nadat ek my trauma verwerk het.” God is altyd teenwoordig Vian is die afgelope ses maande besig met ŉ kursus by Geopende Deure se beradingskool en is ook ŉ programfasiliteerder by die traumasorgsentrum in Al Kosh. Sy is een van meer as 30 versorgers wat aan die skool se traumasorgprogram deelneem. “Ek het tydens een van dié sessies besef dat God altyd teenwoordig is, en wil ander nou help om dit ook raak te sien. Ek wil my vaardighede verbeter om ander met hulle verdriet te help en hulle na genesing te lei. God se teenwoordigheid is tasbaar en ek wil dit aan ander weerspieël,” sê sy. Geopende Deure het die afgelope sewe jaar met behulp van plaaslike vennote gehelp om die Christen-gemeenskap in Irak se geestesgesondheid te versterk deur ŉ traumabewustheid en -sorgprogram, wat ŉ langtermynprojek is. Drie funksionerende traumasorgsentrums en ŉ beradingskool, wat ŉ twee jaar lange kursus in traumasorg aanbied, is sedertdien op die been gebring. ’n Lang pad na genesing Die opleiding vir traumasorg rus Noor, Genna en Vian toe om ander te help om van hul trauma te genees (Foto verskaf deur Geopende Deure) Een van die leiers van die traumasorgprogram is broer Wisam, ’n monnik van die Christelike stad Qaraqosh. Volgens hom help Geopende Deure se projekte getraumatiseerde gelowiges in Irak om te oorleef en in hulle daaglikse lewens te funksioneer, maar is dit ŉ langdurige proses. “Dit neem lank vir mense se trauma en geestelike wonde om te genees. Hul wonde is só diep dat dit nie sommer vinnig kan genees nie. Dit kan jare en selfs generasies neem. “Hoewel dit net die begin van die reis is om bewustheid te skep en genesing te bewerkstellig, is dit belangrik dat ons die trauma in die gemeenskap hanteer. Ons moet as een samelewing in vrede saamleef en vir mekaar omgee – anders is die toekoms van Christenskap in Irak baie donker.” ŉ Baken van hoop Danksy die gebede en bystand van hul ondersteuners, kan Geopende Deure mense soos Vian en ander gelowiges help om op te staan vir hul geloof en ŉ baken van hoop vir die Midde-Ooste te bly. Jy kan help om hoop te laat voortduur en die wêreld in gebed vir die Midde-Ooste te verlig deur deel te word van die “Een miljoen stemme in gebed”-veldtog. Die doel van dié veldtog is om een miljoen mense te kry om vir die Kerk in Irak en Sirië te bid. Besoek www.opendoors.org.za/afr/ om te registreer en jou stem by dié veldtog te voeg.